Στον Χρήστο Οικονόμου και το βιβλίο του «Κάτι θα γίνει, θα δεις» απονέμεται φέτος το Λογοτεχνικό Βραβείο Νέων Ευρωπαίων (Prix Littéraire des jeunes Européens). Ο συγγραφέας κατάφερε να διακριθεί ανάμεσα σε 28 συγγραφείς από 24 ευρωπαϊκές χώρες, ενώ η τελετή απονομής του βραβείου πρόκειται να γίνει στις 27 Απριλίου στη Λυών.



Το Λογοτεχνικό Βραβείο Νέων Ευρωπαίων θεσμοθετήθηκε το 2008 με στόχο την προώθηση του ευρωπαϊκού πολιτισμού. Απονέμεται κάθε χρόνο από τους σπουδαστές της σχολής ΒΒΑ INSEEC της Λυών σε συνεργασία με το Βραβείο Λογοτεχνίας της Ευρωπαϊκής Ένωσης, το Maison de l' Europe et des Européens, καθώς και με το Ινστιτούτο Γκαίτε, το Βρετανικό Συμβούλιο, το Ινστιτούτο Θερβάντες, το Ιταλικό Ινστιτούτο και το Ινστιτούτο Camões.



Το «Κάτι θα γίνει, θα δεις» δεν είναι η πρώτη φορά που διακρίνεται. Έχει τιμηθεί με το Κρατικό Βραβείο Λογοτεχνίας, ενώ η γερμανική μετάφραση, από την Birgit Hildebrand, τιμήθηκε με το Κρατικό Βραβείο Λογοτεχνικής Μετάφρασης –αξίζει να αναφερθεί ότι το βιβλίο έχει ήδη μεταφραστεί σε επτά γλώσσες.



Ο Χρήστος Οικονόμου γεννήθηκε στην Αθήνα το 1970. Μεγάλωσε στην Κρήτη και στον Πειραιά. Στην πεζογραφία εμφανίστηκε το 2003 με τη συλλογή διηγημάτων «Η γυναίκα στα κάγκελα», ενώ η δεύτερη συλλογή διηγημάτων του, «Κάτι θα γίνει θα δεις», κυκλοφόρησε από τις Εκδόσεις Πόλις το 2010.



Δεκάξι ιστορίες από τα Καμίνια, τη Νίκαια, τη Δραπετσώνα. Από τον ντόκο των Κρητικών, από το ουζερί "Υπάρχω", από το φουγάρο της ΔΕΗ στο Κερατσίνι. Ιστορίες για τράπεζες που παίρνουν σπίτια, για σπίτια που παίρνουν φωτιά, για όνειρα που γίνονται στάχτη. Για το σκοτάδι που ζει στη διπλανή πόρτα. Κάτι θα γίνει όμως, θα δεις. Γιατί εκεί όπου μεγαλώνει ο φόβος μεγαλώνει κι εκείνο που σώζει από τον φόβο.

Έκτοτε έχει κυκλοφορήσει δύο ακόμη συλλογές διηγημάτων, «Το καλό θα 'ρθει από τη θάλασσα» (2014) και «Οι κόρες του ηφαιστείου» (2017), και τα δύο από τις εκδόσεις Πόλις.



Info:

Χρήστος Οικονόμου, «Κάτι θα γίνει, θα δεις»

Εκδόσεις Πόλις